Jette Gottlieb (EL), 1998-12-08:
Enhedslisten er enig i, at der er behov for en samlet børnepolitik, hvor omdrejningspunktet er børnenes og ikke alene de voksnes behov.
Og det er vores fælles ansvar og dermed et spørgsmål om, hvad for nogle økonomiske betingelser og ressourcer, vi stiller til rådighed, men det er den del af debatten, som meget sjældent kommer frem.
Det er meget nemmere at komme med fine hensigtserklæringer end at afsætte bevillingerne.
Mere tid med forældrene kræver en forbedring af orlovsordningerne og ikke de forringelser, vi ser i øjeblikket.
Og de lovede små forandringer er jo helt udeblevet.
Især er der behov for nedsat daglig arbejdstid for småbørnsfamilierne.
Enhedslisten har fremsat forslag om begge dele.
Vi er enige i, at børn skal have et retskrav på pasning i de offentlige daginstitutionsordninger.
Men pasningen skal følges af kvalitet, og det sker ikke ved, at pasningsgarantien søges opfyldt ved hjælp af merindskrivninger og dermed giver mindre plads til børnene, dårligere normeringer og indskrænkninger af åbningstiderne og omlægninger af skolefritidsordningerne.
For os er kravet om en pasningsgaranti, som regeringen jo har lovet, uløseligt forbundet med en kvalitetsgaranti.
De mange protester fra forældre og pædagoger og demonstrationerne og arbejdsnedlæggelserne på institutionerne viser, at kommunerne ikke er på den rette vej.
Den offentliggjorte rapport om støj og indeklima i børneinstitutionerne, som BUPL i samarbejde med PMF har fået udarbejdet, dokumenterer, at miljøforholdene i stort omfang ikke overholder gældende regler.
Det ville ikke blive tolereret på andre arbejdspladser.
I lov om social service fastslås det, at dagtilbudene har pædagogiske, sociale og pasningsmæssige formål, og at disse formål er ligestillede - er ligestillede!
Endvidere, at også børn har krav på medbestemmelse og medansvar for at udvikle selvstændighed og evne til at indgå i forpligtende fællesskaber og udforske omgivelserne og for at lege og lære. Hvordan er dét muligt, når virkeligheden f.eks. ofte er, at pladsforholdene er således, at der er under 2 m2 pr. barn, hvilket stort set er det samme som størrelsen på et middelstort sofabord?
Og virkeligheden er jo også, at det offentlige risikerer, at der kun er to voksne til at tage sig af 26 børn.
Og jo mindre plads og jo mindre personale pr. barn, jo flere konflikter og jo dårligere mulighed for at tilgodese det enkelte barns og gruppens behov, og jo dårligere mulighed er der så for at komme ud af institutionen og dermed også kende det omgivende samfund.
Det er ikke tilfældigt, at der tales om burbørn.
Børn har ret til medbestemmelse.
Og bemærkningerne til forslaget indeholder gode ideer og forslag, men vi tror ikke, at børn og unge bredt kan deltage i børne- og ungdomsråd, demokratiske processer osv., uden at grundlaget lægges i børneinstitutionerne.
Og her er det igen vanskeligt at arbejde med udvikling af medbestemmelse, selv om mange forsøger, for igen hæmmes indsatsen af ressourcemangel.
Der skal være tid til at lytte til børnene og sørge for, at deres forslag og ideer kan komme til udtryk i dagligdagen.
Enhedslisten støtter de fire underpunkter om børns ret til rådgivning og støtte og behandling.
Særlig med hensyn til
de svage og truede børn, hvor det kan ende med anbringelse uden for hjemmet, er der behov for reformer, hvor barnet er i centrum.
Udspillet fra Børnerådet er interessant, ligesom andre udspil bør gennemarbejdes, men vi kan ikke vente på, at der sker noget på området, så vi må forlange som minimum, at de eksisterende love efterleves indtil da - og det er jo sådan set det helt store problem lige i øjeblikket - og at det, der foregår, sker ifølge lovens hensigt.
Det gælder særlig den forebyggende indsats, udarbejdelsen af handleplaner.
Og der må ikke tages udgangspunkt i en minimalindsats.
Det er forbløffende, at man gang på gang ser kommuner, der fører socialpolitik via økonomistyring, og det er uacceptabelt.
Enhedslisten har fremsat en række forslag, som konkret trækker i samme retning som det her forslag, og derfor kan vi selvfølgelig også støtte forslaget.